"Արտագաղթը բավական նվազել է, անկախություն ձեռք բերելուց հետո միգրացիոն հաշվեկշիռը այս տարի նվազագույնը կլինի` գրեթե 0-ի ենք հասցնելու` տնտեսական աճի շնորհիվ։ Այս ցուցանիշները մի քանի տարի անընդմեջ պահպանելու դեպքում երկրի որակն էապես ուրիշ է լինելու։ Դրա նախապայմանը կլինեն կազմակերպված ընտրությունները փետրվարին եւ մայիսին։ Ակտիվ աշխատում ենք ղարաբաղյան հարցի կարգավորման ուղղությամբ։ Այս տարի մի փոքր դադար է լինելու` դանդաղ ենք շարժվելու Հայաստանում եւ Ադրբեջանում սպասվելիք ընտրությունների պատճառով։ Բայց գործընթացը շարունակվելու է։ Չենք կարող ասել, որ հասել ենք համաձայնության բոլոր հարցերի շուրջ, բայց առանց միջազգային ուժերի պահպանվող զինադադարն ասում է, որ որոշ ձեռքբերումներ ունենք։ Մեզ հաջողվեց մեր մոտեցումները հասցնել միջազգային հանրությանը, եւ մեր դիրքորոշումը երբեք այդքան ընկալելի չի եղել, որքան այսօր է։ Հարավային Կովկասում ընդհանուր բարեփոխումների ծավալի եւ որակի իրականացման առումով մենք առաջինն ենք":